കോട്ടയം ജില്ലയില് 33 ഇടങ്ങളില് മണ്ണിടിച്ചിലിന് സാധ്യത അതീവ ജാഗ്രത പുലര്ത്തണമെന്ന് നിര്ദ്ദേശം കോട്ടയം: കോട്ടയം ജില്ലയില് കൂടുതല് സ്ഥലങ്ങളില് മണ്ണിടിച്ചിലിന് സാധ്യതയുണ്ടെന്ന് മുന്നറിയിപ്പ്. ജില്ലയില് 33 ഇടങ്ങളില് മണ്ണിടിച്ചില് സാധ്യതയുണ്ടെന്നാണ് വിദഗ്ധര് അറിയിച്ചിരിക്കുന്നത്. ഇതില് കൂടുതല് സ്ഥലങ്ങളും കൂട്ടിക്കല്, തീക്കോയി മേഖലകളിലാണ്. കൂട്ടിക്കലില് 11 ഇടങ്ങളില് മണ്ണിടിച്ചില് സാധ്യതയുണ്ടെന്നാണ് അറിയിപ്പ്. ഈ സ്ഥലങ്ങളില് നിന്ന് ആളുകളെ ക്യാമ്ബുകളിലേക്ക് മാറ്റും. കൂട്ടിക്കല്, മുണ്ടക്കയം മേഖലകളില് അതീവ ജാഗ്രത പുലര്ത്തണമെന്നാണ് അധികൃതര് നല്കിയിരിക്കുന്ന നിര്ദ്ദേശം. വെള്ളപ്പൊക്ക സാധ്യതയുള്ള പ്രദേശങ്ങളില് നിന്നും ജനങ്ങളെ സുരക്ഷിത സ്ഥലത്തേക്ക് മാറ്റിപാര്പ്പിക്കുമെന്ന് അധികൃതര് വ്യക്തമാക്കി. ജനങ്ങള് സ്വമേധയാ മാറിയില്ലെങ്കില് മാറ്റാന് നടപടിയെടുക്കുമെന്ന് ജില്ലാ ഭരണകൂടം അറിയിച്ചു. ക്യാമ്ബുകളിലേക്ക് ജനങ്ങളെ മാറ്റാന് കെഎസ്ആര്ടിസി സൗകര്യമൊരുക്കും. ഏത് അടിയന്തര സാഹചര്യവും നേരിടാന് തയ്യാറാണെന്ന് കോട്ടയം ജില്ലാ കളക്ടര് പറഞ്ഞു. ആവശ്യമെങ്കില് രക്ഷാപ്രവര്ത്തനത്തിന് ഉപയോഗിക്കുന്നതിനുള്ള മത്സ്യ ബന്ധന വള്ളങ്ങള് ചങ്ങനാശേരി മുനിസിപ്പല് ഗ്രൗണ്ടില് എത്തിച്ചിട്ടുണ്ട്.